Twasisinkana n’omwami wange emyaka 8 emabega nga ffembi tukyali bavubuka naye nnali simanyi nti ali siriyaasi.
Yamala ebbanga lya wmaka mulamba ng’akyankwana naye gye nakomya okumulumya gy’akomye okundaga essanyu mu nsi muno.
Nzijukira twesanga ne Rashid nga nnina kkampuni emu mwe nkolera ng’omuwandiisi nga nze nvunaanyizibwa ku kutwala amabaluwa ga bakama bange ku bbaasi.
Omuvubuka ono ye yali akola ku by’okukwata amabaluwa n’ebitereke mu bbaasi ze twakozesanga, naye nga bwe nzija ankolako n’omutima gumu.
Ekyavaamu n’atandika okumpita mukyala we nga nze ndowooza ali ku lwali lwa bavubuka, era nga simuwa nnyo budde.
Wabula lumu yafuna obuvumu n’anjatulira nti anjagala ebya ddala naye era nze n’alowooza be bayaaye b’e Kampala.
Ebbanga lyayitawo ng’ansaba ennamba y’essimu naye nga sigimuwa. Oluvannyuma nagimuwa, wabula kwolwo essimu yange ne baginzibako, era nnalowooza nti y’ampendulidde ababbi.
Nnamulumba ne mubuuza lwaki awendudde ababbye essimu yange era ne mmuyombesa ne ntiisatiisa n’okumutwala ku poliisi.
Wabula bino byonna nnabimugamba ng’anziramu kimu nti sifaayo nja kufuna essimu endala.
Wadde kwolwo twavaawo bubi, bwe nnakomawo okuleeta amabaluwa yambuuza bulungi ne ntandika n’okuwulira ensonyi nti omuvubuka nnavuma wa bwereere.
Bwe twaddamu okusisinkana nnakkiriza ne mpuliriza by’ahhamba wabula ne mmuteerawo akakwakkulizo ka kusooka kweyanjula ewaffe n’akkiriza.
Yantwala mu baganda be ne ntegeka n’akyala ewaffe, ne mmwajula era n’ankuba n’embaga.
Olunaku lwe nnakakasa nti Rashid anjagala, twali twakava mu mbaga, mulamu wange n’amugamba nti sijja kufumba.
Wabula omulenzi wange byonna yabihhamba era n’ankakasa nti ne bwe banaayogera tajja kubiwuliriza.
Ebbanga lye mmaze ne Rashid kati tugenda mu myaka 10 tuzadde abaana babiri tankubangako wadde okungezaamu oluyi ampa buli kye njagala, afaayo okulaba nga nnina kyenkola ate ekisinga mu byonna Rashid tankweka ne bwaba alina ekimunyiga akihhamba ne tusalira wamu amagezi.
Ebiseera ebisinga bwe mpulira abantu abakaaba nga bali mu bufumbo neebuuza nti oba nze Katonda namuwa ki okumpa omusajja nga Rashid kuba bambi wadde abasajja benzi naye nze tandagangako nti waliwo amukubidde essimu n’anneekweka ate ne bwe kuba kugenda kukyakala tandeka mabega.
Ekyamazima tunyiiga era ng’abafumbo naye tutuula ne tugonjoola ensonga zaffe.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn